MINT การเงินแกร่ง มั่นใจปีนี้ “เทิร์นอะราวด์” รับท่องเที่ยวฟื้น
MINT เล็งปี 65 “เทิร์นอะราวด์” รับท่องเที่ยวฟื้น อัตราการเข้าพักโรงแรม “ไทย-ยุโรป” พุ่งสูงถึง 36%-60% ภาพธุรกิจโรงแรมและธุรกิจอาหารกลับมาให้บริการกว่า 90% แล้ว ขณะที่สถานะทางการเงินแข็งแกร่ง
MINT เล็งปี 65 “เทิร์นอะราวด์” รับท่องเที่ยวฟื้น อัตราการเข้าพักโรงแรม “ไทย-ยุโรป” พุ่งสูงถึง 36%-60% ภาพธุรกิจโรงแรมและธุรกิจอาหารกลับมาให้บริการกว่า 90% แล้ว ขณะที่สถานะทางการเงินแข็งแกร่ง
22 ม.ค. 2565

นายชัยพัฒน์ ไพฑูรย์ ประธานเจ้าหน้าที่ฝ่ายพัฒนาเชิงกลยุทธ์ บริษัท ไมเนอร์ อินเตอร์เนชั่นแนล จำกัด (มหาชน) หรือ MINT เปิดเผยกับ “ข่าวหุ้นธุรกิจ” ผ่านรายการ “ข่าวหุ้น” ออกอากาศทางช่อง MCOT HD30 ในวันที่ 21 ม.ค.2565 มีประเด็นสำคัญดังนี้
ภาพรวมธุรกิจในเครือของ MINT ปัจจุบันมีสถานการณ์เป็นอย่างไร?
สำหรับการดำเนินธุรกิจในเครือ MINT ขณะนี้ธุรกิจโรงแรมและธุรกิจอาหารเริ่มกลับมาให้บริการกว่า 90% แล้ว ตามการฟื้นตัวของเศรษฐกิจหลังจากในไตรมาส 3/2564 มีการผ่อนคลายมาตรการล็อกดาวน์ของภาครัฐ โดยสถานการณ์ภายในประเทศมีอัตราการเข้าพักในโรงแรมที่ปรับตัวดีขึ้น ขณะที่ก่อนหน้าที่ช่วงไตรมาส 3/2564 มีอัตราการเข้าพักในโรงแรมเพียง 17% เนื่องจากเป็นช่วงสถานการณ์ล็อกดาวน์ ซึ่งส่งผลกระทบในเชิงจิตวิทยาในการท่องเที่ยวภายในประเทศ แต่เมื่อมีการคลายล็อกในเดือนกันยายนประกอบกับนโยบายทางภาครัฐที่ส่งเสริมการท่องเที่ยว อาทิ โครงการเราเที่ยวด้วยกัน ก็ทำให้อัตราการเข้าพักในโรงแรมมีแนวโน้มดีขึ้นในเดือนตุลาคม-พฤศจิกายน โดยมีอัตราการเข้าพักโรงแรมราว 20%-30% ยิ่งในเดือนธันวาคมที่เป็นหน้าเทศกาล รวมถึงโครงการภูเก็ตแซนด์บ็อกซ์ ก็ทำให้มีอัตราการเข้าพักโรงแรมเพิ่มขึ้นไปแตะระดับ 36%
ขณะที่สถานการณ์การดำเนินธุรกิจในยุโรปก็มีอัตราตัวเลขอยู่ในทิศทางที่ดีขึ้นเช่นกัน โดยมีอัตราการเข้าพักในโรงแรมอยู่ราว 40% โดยเฉพาะในเดือนตุลาคมตัวเลขอัตราเข้าพักพุ่งขึ้นไปถึง 60% แต่ในช่วงเดือนพฤศจิกายน – ธันวาคม เป็นช่วงที่มีตัวเลขปรับตัวลงมาเหลือประมาณ 50% เนื่องจากเป็นช่วง Low Season และส่วนผลกระทบจากโอมิครอนก็ไม่มากเท่าไหร่ ซึ่งก็สะท้อนให้เห็นภาพที่ชัดเจนว่า ประชาชนเริ่มมีความมั่นใจในการท่องเที่ยวมากขึ้น เพราะทำให้อัตราในการเข้าพักในโรงแรมของบริษัทฯ มีการปรับตัวที่ดีขึ้น
 
ในปี 2565 มีแผนดำเนินการอย่างไรในการรองรับการฟื้นตัวของเศรษฐกิจ กับการกลับมาของ Test&amp;GO  
สำหรับแผนการดำเนินการในปี 2565 ทางบริษัทฯจะมุ่งเน้นในการสร้างความแข็งแกร่งและความเชื่อมั่นให้กลับแบรนด์ เพราะต่อให้สถานการณ์โควิด-19 อาจมีแนวโน้มดีขึ้น แต่นักท่องเที่ยวยังคงคำนึงถึงเรื่องของสุขภาพมาเป็นอันดับต้นๆ  ซึ่งทางบริษัทฯ จึงต้องการที่จะมุ่งเน้นให้ประชาชนได้ท่องเที่ยวและพักผ่อนโดยไม่ต้องเป็นห่วงถึงเรื่องของสุขภาพและนี้จะเป็นโจทย์ที่ท้าทายในการสร้างแบรนด์ของบริษัทฯ
นอกจากนี้ยังมีแผนในการทำ Digital Transformation เพื่อเชื่อมโยงกับลูกค้า-นักท่องเที่ยว ได้อย่างใกล้ชิดมากและมีความเป็นส่วนตัว สิ่งสำคัญที่สุดก็คือตลอด 2 ปีที่ผ่านมา บริษัทฯได้เรียนรู้ที่จะบริหารการใช้เงินรวมไปถึงการกำจัดต้นทุน ซึ่งมันทำให้บริษัทฯ สามารถดำเนินการและบริหารองค์กรได้อย่างมีประสิทธิภาพ ซึ่งน่าจะเป็นปัจจัยสำคัญในการผลักดันให้ Margins มีแนวโน้มดีขึ้นไปด้วยเช่นกัน
ความพร้อมในแง่ของเงินทุนต่างๆ ทาง MINT มีความพร้อมมากน้อยเพียงไหน?
บริษัทฯ มีการจัดการเรื่องของสถานะทางการเงินได้เป็นอย่างดี มีการรักษาสภาพคล่องในช่วงสถานการณ์โควิด-19 ที่ผ่านมา จึงมองว่าในขณะนี้ MINT มีสถานะทางการเงินที่แข็งแกร่ง ประกอบกับตัวเลขกระแสเงินสดก็อยู่ในทิศทางบวก จึงมองว่าการฟื้นตัวของภาคการท่องเที่ยว รวมไปถึงภาคเศรษฐกิจของประเทศไทยกลับมาได้มากเท่าไหร่ ส่วนของรายได้จะมีการเพิ่มมากขึ้น ก็จะสามารถดันให้ Margins สูงกว่าในอดีต เพราะทางบริษัทมีการปรับโครงสร้างต้นทุนมาแล้วก่อนหน้านี้
ส่วนของธุรกิจโรงแรมในต่างประเทศ จะมีการปรับโครงสร้างเพื่อรองรับการกลับมาฟื้นตัวของฝั่งยุโรปอย่างไร?
เนื่องจากฐานลูกค้าในยุโรปส่วนใหญ่ ก็คือประชาชนที่ท่องเที่ยวอยู่ในภาคพื้นทวีปยุโรป ซึ่งคิดเป็นฐานลูกค้าราว 70-75% ทั้งนี้ยิ่งมีการผ่อนคลายมาตรการที่เกี่ยวข้องกับโควิด-19 มากเท่าไหร่ กลุ่มลูกค้าของบริษัทฯก็จะกลับมาท่องเที่ยวมากขึ้นเท่านั้น ทาง MINT จึงตัดสินใจที่จะใช้กลยุทธ์เดียวกันกับที่จะใช้ภายในประเทศไทย กล่าวคือการสร้างแบรนด์ให้มีความแข็งแกร่ง และให้มีความเชื่อมั่นในการมาท่องเที่ยวโดยปราศจากการวิตกกังวลเรื่องของสุขภาพ และด้วยความที่โรงแรมบริษัทตั้งอยู่ในบริเวณที่เป็นที่นิยม จึงเชื่อว่าจะสามารถดึงดูดลูกค้ากลุ่มนี้กลับมาได้โดยไม่ยาก